By एशियाविल डेस्क • 07/08/2019 at 6:42PM
मोदी सरकार के फ़ैसले के ख़िलाफ़ वाम दलों का ये दूसरा बड़ा प्रदर्शन था. सीपीएम और सीपीआई के महासचिव समेत इस प्रदर्शन में कई नामचीन लोगों ने हिस्सा लिया.
370 में संशोधन के ज़रिए कश्मीर को हासिल विशेषाधिकार वापस लिए जाने के केंद्र सरकार के फ़ैसले के ख़िलाफ़ आज वाम दलों ने बड़ा प्रदर्शन किया. सीपीएम महासचिव सीताराम येचुरी, सीपीआई महासचिव डी राजा, सीपीएम की पोलित ब्यूरो सदस्य बृंदा करात, सीपीआई सांसद बिनय विश्वम और एनी राजा समेत कई आला नेताओं ने राजधानी दिल्ली में मंडी हाउस से संसद मार्ग तक मार्च किया.
इस मौक़े पर सीताराम येचुरी ने कहा, “हम जम्मू-कश्मीर पर केंद्र सरकार के फ़ैसले के ख़िलाफ़ प्रदर्शन कर रहे हैं. जो अभी वहां हुआ, बीजेपी की वही योजना पूरे भारत के लिए है. संवैधानिक मर्यादा, नागरिक अधिकार, मौलिक अधिकार समेत भारत को परिभाषित करने वाली चीज़ को ये छिन्न-भिन्न कर देना चाहते हैं.”
येचुरी ने आगे कहा, “इसी सरकार ने तीन साल पहले ये वादा किया था कि जम्मू-कश्मीर पर कोई भी फ़ैसला लेने से पहले वो सभी पक्षों से रायशुमारी करेंगे. लेकिन, (जिनसे मशविरा करना था) अब उन्हीं लोगों को जेल में बंद कर दिया गया है और देश के बाक़ी हिस्सों से उन्हें पूरी तरह काट दिया गया है. इससे संघीय ढांचे और भारत की एकता और अखंडता को गहरा आघात पहुंचा है.”
प्रदर्शन में बड़ी तादाद में सामाजिक कार्यकर्ता और अकादमिक जगत से जुड़े लोगों के अलावा, डॉक्टर, छात्र और वक़ीलों ने हिस्सा लिया. ज्यां द्रेज़, सैयदा हमीद और प्रोफ़ेसर अपूर्वानंद समेत कई नामचीन लोग इस प्रदर्शन में शामिल रहे.
वाम दलों का इस मामले में ये दूसरा बड़ा प्रदर्शन था. इससे पहले सोमवार को भी वाम दलों ने केंद्र के फ़ैसले के ख़िलाफ़ विशाल मार्च किया. सीपीएम, सीपीआई, सीपीआई (एमएल), फॉरवर्ड ब्लॉक और आरएसपी समेत कई वाम दलों को सोमवार को संसद मार्ग पर पुलिस ने रोक दिया था. वाम दल लगतार ये आरोप लगा रहे हैं कि मोदी सरकार का ये फ़ैसला असंवैधानिक और अनैतिक है.
आपको बता दें कि संसद ने संविधान की धारा 370 के तहत जम्मू-कश्मीर को हासिल विशेषाधिकार को ख़त्म कर दिया है और जम्मू-कश्मीर को दो हिस्सों में बांट दिया है. अब जम्मू-कश्मीर विधानसभा के साथ एक अलग केंद्रशासित प्रदेश होगा और लद्दाख बग़ैर विधानसभा वाला अलग केंद्रशासित प्रदेश होगा.